


Adroddiad ar

Gynhadledd Seneddol y Gymanwlad, Rhif 64

**CYMDEITHAS SENEDDOL Y GYMANWLAD**

*22-29 Medi 2019*Kampala, **Uganda**



**Llun**: Cynrychiolwyr cangen Cymru o Gymdeithas Seneddol y Gymanwlad a chynrychiolwyr BIMR gyda   
Yoweri Kaguta Museveni, Arlywydd Uganda, a Rebecca Kadaga, y Llefarydd

**Y ddirprwyaeth**

**Ann Jones AS** (Cynrychiolydd), Is-Lywydd y Gangen

**Delyth Jewell AS** (Sylwedydd)

**Cynnwys**

1. Cefndir, Crynodeb ac Uchafbwyntiau t.3
2. Adroddiad gan Is-lywydd y Gangen, Ann Jones AS t.5
3. Yr Ymweliad â Mbale - Adroddiad gan Delyth Jewell AS t.8
4. Rhaglen y Gynhadledd a’r Datganiad Clo t.11
5. Diolchiadau t.15

****

**Cefndir, crynodeb ac uchafbwyntiau.**

Cynhadledd Seneddol y Gymanwlad (y Gynhadledd) yw cyfarfod blynyddol Cymdeithas Seneddol y Gymanwlad (y Gymdeithas). Hwn yw un o gyfarfodydd mwyaf y Gymanwlad, pan ddaw rhyw 500 o Seneddwyr ynghyd. Mae’r rhain yn cynrychioli dros 180 o ganghennau seneddol, o’r naw rhanbarth sy’n rhan o’r Gymdeithas.

Cynhaliwyd Cynhadledd rhif 64 rhwng 22 a 29 Medi 2019 yn Kampala, Uganda. Thema'r gynhadledd oedd *"Gallu Seneddau i Addasu, Ymgysylltu a Datblygu mewn Cymanwlad sy’n Newid yn Gyflym”*

Fel rhan o’i strwythur ffioedd, cafodd Cangen Cymru o’r Gymdeithas wahoddiad i anfon un cynrychiolydd i’r Gynhadledd, ac i anfon cynrychiolydd ychwanegol fel “sylwedydd”.

Gan y byddai chweched cyfarfod Seneddwragedd y Gymanwlad yn cael ei gynnal fel rhan o Gynhadledd rhif 64, penderfynwyd y dylid anfon merch i gynrychioli’r Gangen er mwyn medru cymryd rhan yng nghynhadledd y Seneddwragedd, a gaiff ei chynnal bob tair blynedd. Yn y gynhadledd hon hefyd, caiff Cadeirydd Seneddwragedd y Gymanwlad ei hethol (dim ond cynrychiolwyr benywaidd sydd â hawl i bleidleisio.)

Cafodd Ann Jones AS, y Dirprwy Lywydd, ei dewis yn rhinwedd ei swydd fel Is-lywydd y Gangen, i arwain y ddirprwyaeth i'r Gynhadledd. Cytunodd aelodau o Bwyllgor Gweithredol y Gangen i ddewis Delyth Jewell AS, o blith nifer o geisiadau gan Aelodau, i fynd i’r Gynhadledd fel Sylwedydd. Roedd Al Davies, Ysgrifennydd Dros Dro Cangen Cymru o’r Gymdeithas yn rhan o’r ddirprwyaeth hefyd.

Roedd y gynhadledd yn gyfle gwych i godi proffil y Senedd a Chymru ac i'r ddirprwyaeth gyfrannu at drafodion y gynhadledd; yn benodol:  
 - fel rhan o sesiynau *Seneddwragedd y Gymanwlad*, lle rhoddodd Ann Jones   
 AS y prif anerchiad;  
 - y Gweithdy ar Seneddwyr ag Anableddau a gadeiriwyd gan Ann Jones   
 AS a lle’r oedd Delyth Jewell AS yn gweithredu fel rapporteur.

Roedd y gynhadledd hefyd yn gyfle ardderchog i rwydweithio â seneddwyr a swyddogion o Ranbarth Ynysoedd Prydeinig a Môr y Canoldir (BIMR) yn ogystal ag o Ranbarthau eraill Cymdeithas Seneddol y Gymanwlad.   
Roedd y ddirprwyaeth yn falch o gyfarfod yn anffurfiol â’r Dirprwy Lefarydd, Beverley Ann Schäfer, o Senedd Western Cape, i drafod amrywiaeth o faterion gan gynnwys cryfhau’r cysylltiadau rhwng ein Seneddau (aeth y Llywydd a Chadeirydd cangen Cymru o’r Gymdeithas, Rhun ap Iorwerth AS, i Senedd Western Cape fel rhan o’u hymweliad â Botswana a De Affrica ym mis Chwefror 2019).  
  
Ers cryn amser, mae Cangen Cymru o’r Gymdeithas wedi ymddiddori yn rhaglen [**Cymru dros Affrica**](https://gov.wales/wales-and-africa) Llywodraeth Cymru, yn ogystal â'r cysylltiadau hirsefydlog rhwng Cymru ac Uganda.   
  
Roedd y ffaith bod y Gynhadledd eleni’n cael ei chynnal yn Uganda, yn gyfle i'r Gangen a'r Senedd ddysgu rhagor am waith Rhaglen Cymru dros Affrica yn rhanbarth Mbale (yn Nwyrain Uganda) mewn rhaglen a hwyluswyd gan Lywodraeth Cymru ar gyfer Delyth Jewell MS.

***Adroddiad gan Is-lywydd y Gangen,*** *A****nn Jones AS****, y Dirprwy Lywydd*

Roedd yn fraint cael cynrychioli Senedd Cymru gyda Delyth Jewell AS, ac yng nghwmni Al Davies, a dyma fy sylwadau ar y Cynadleddau.

Cynhaliwyd Cynhadledd Seneddwragedd y Gymanwlad (CWP) dros gyfnod o ddeuddydd, a’r thema oedd: ***Cymdeithas Seneddwragedd y Gymanwlad yn 30 oed: Cyflawniadau a busnes anorffenedig - Edrych ymlaen at y 30 mlynedd nesaf.***



Llun: Ann Jones AS yn Cadeirio un o weithdai’r Gynhadledd yn Kampala

Rhannwyd y Gynhadledd yn sesiynau i drafod y thema hon ac i ystyried y 30 mlynedd diwethaf ac yna i ddod o hyd i atebion i broblemau a gwneud argymhellion ar gyfer y dyfodol.

Gofynnwyd imi siarad a chymryd rhan yn y sesiwn yn dwyn y teitl, ***Grymuso Merched fel Deddfwyr Effeithiol yn yr 21ain Ganrif*** ac, wrth wneud hynny, roeddwn yn gallu dweud wrth y cynrychiolwyr eraill mai'r Senedd oedd y ddeddfwrfa gyntaf i fod â’r un nifer o ferched a dynion yn Aelodau a’i bod hefyd wedi cynhyrchu cabinet a oedd yn cynnwys mwy o ferched na dynion. Mae gwleidyddion benywaidd yng Nghymru wedi bod mewn swyddi pwerus fel swydd y Gweinidog Cyllid; Gweinidog yr Economi a Thrafnidiaeth; y Gweinidog Llywodraeth Leol a Gwasanaethau Cyhoeddus a bron pob portffolio yn Llywodraeth Cymru yn ystod yr ugain mlynedd diwethaf.

Tynnais sylw at fy mhrofiad fy hun o gyflwyno deddfwriaeth fel Aelod ar y meinciau cefn a sut rwyf yn awr, fel Dirprwy Lywydd, yn datblygu Menywod mewn Bywyd Gwleidyddol a Chyhoeddus.

Daeth nifer dda i'r sesiwn a chlywsom hefyd gan seneddau eraill am y modd y maent hwythau’n datblygu.

Thema’r ail sesiwn oedd ***Brwydro yn erbyn Bwlio ac Aflonyddu mewn Seneddau***. Mae'n siomedig clywed am y brwydrau y mae llawer o ferched yn dal i'w hwynebu a gweld bod y cyfryngau cymdeithasol yn rhan enfawr o’r broblem o fwlio ac aflonyddu ar seneddwyr - ac nid dim ond merched. Mae’r effaith ar ferched i’w gweld bob dydd mewn rhai rhanbarthau ac maent yn wynebu problemau rydym ni, diolch i’r drefn, wedi llwyddo i fynd i’r afael â nhw drwy’r rhaglen Urddas a Pharch. Cyfeiriodd llawer o'r merched at ddigwyddiadau na fyddem yn eu goddef yng Nghymru ac nad ydynt, yn aml, yn cael eu herio.

Thema’r drydedd sesiwn oedd ***Dyrchafu Merched i Swyddi Arweinyddiaeth*** a phortffolios lefel uwch ac roedd yn braf clywed llawer o gynrychiolwyr yn sôn am fy nghyfraniad i yn y gorffennol a'r ffaith y byddai llawer yn cyfeirio at ein profiadau cadarnhaol yma yng Nghymru.

Yn y bedwaredd sesiwn, rhoddwyd sylw i ***Bwysigrwydd Mentora Seneddwyr Newydd*** ac, unwaith eto, cefais gyfle i dynnu sylw at waith Comisiwn ein Cynulliad ni o ran paratoi gwybodaeth ar gyfer ymgeiswyr ac esbonio sut mae pleidiau gwleidyddol yn ceisio cynorthwyo'r rhai sy'n ceisio cael eu hethol.

Ethol Cadeirydd Seneddwragedd y Gymanwlad (CWP):

Mae'r bleidlais i ethol Cadeirydd CWP bob amser yn ennyn diddordeb ac felly’r roedd hi’r tro hwn hefyd. Roedd dau ymgeisydd yn sefyll: Shandana Gulzar Khan, o Gynulliad Cenedlaethol Pacistan a Tara Rivers JP, MLA Cynulliad Deddfwriaethol Ynysoedd y Cayman. Siaradodd y ddwy’n dda ac, ar ôl y bleidlais, cyhoeddwyd mai **Shandana Gullzar Khan** a oedd wedi’i hethol i’r swydd ac y byddai’n gwasanaethu am y tair blynedd nesaf.

Un pwynt rwy'n teimlo y dylid ei godi yw bod amseriad y CWP yn cyd-daro â chynhadledd Canghennau Bach Cymdeithas Seneddol y Gymanwlad. Nid yw'r amserlennu hwn yn deg, yn fy marn i, ac roedd yn rhaid i lawer o’r cynrychiolwyr benywaidd ddewis pa gynhadledd y byddent yn bresennol ynddi.

Ar ôl agoriad swyddogol y Gynhadledd, cynhaliwyd nifer o weithdai ac roeddwn yn falch o gael cadeirio sesiwn yn dwyn y teitl, ***Sut y gall seneddau ei gwneud yn haws i bobl ag anableddau fod yn etholwyr, yn ymgeiswyr ac yn ddeddfwyr.*** Roeddwn i’n falch o gael cyfrannu at y gweithdy hwn wedi imi fod yn bresennol yng Nghynhadledd gyntaf y Gymdeithas ar gyfer Seneddwyr ag Anableddau, dan ofal Cangen Nova Scotia, Canada yn 2017. Un o argymhellion y Gynhadledd honno oedd y dylid sicrhau bod y pwnc hwn yn parhau i fod yn uchel ar restr blaenoriaethau’r Gymdeithas.

Roedd yn ddiddorol clywed mwy am yr heriau yr oedd llawer o seneddwyr ag anableddau yn eu hwynebu a hefyd am yr anawsterau a gafodd rhai seneddau hŷn wrth addasu i sicrhau eu bod yn addas i'r holl Aelodau yn ogystal ag ymwelwyr. Roeddwn yn falch o’r cyfle i ddangos bod ein Senedd ni’n senedd wirioneddol hygyrch, sy’n agored i bawb.

Daeth nifer dda i'r sesiwn ac roedd gan y panel brofiad helaeth a arweiniodd at sesiwn holi ac ateb a thrafodaethau bwrdd crwn bywiog.

**Trydariad o gyfrif y Cynulliad yn dilyn y gweithdy y bu Ann Jones AS yn ei Gadeirio**

<https://twitter.com/AssemblyWales/status/1177593898492936193>

**Ymweliad â Mbale   
- Adroddiad gan Delyth Jewell AS**

Rhwng 24 a 25 Medi eleni, cefais y fraint o ymweld â chymunedau ym [**Mbale**](https://en.wikipedia.org/wiki/Mbale), Uganda fel rhan o ymweliad a drefnwyd gan staff y Comisiwn ac a gafodd ei gydlynu gan [**Gymru dros Affrica**](https://gov.wales/wales-africa). Roedd yn brofiad gwerthfawr iawn.

Ar 24 Medi, gadawsom ein gwesty yn Kampala yn gynnar a theithio pum awr a hanner mewn car i Mbale. Yn ystod y daith, aethom heibio i blanhigfeydd te a siwgr, coedwigoedd, trefi a phentrefi, a chroesi afon Nîl yn y man lle mae’n tarddu.



Ar ôl cyrraedd Mbale, gwnaethom gwrdd â Chyfarwyddwyr y Rhaglen Plannu Coed, [**PONT**](https://pont-mbale.org.uk/), a [**Maint Cymru**](https://sizeofwales.org.uk/about-us/) am sesiwn friffio, cyn ymweld â [**Chanolfan Mamolaeth Kachumbala**](https://www.bbc.co.uk/news/uk-wales-41763342) (a adeiladwyd gan Beirianwyr Datblygu Tramor sydd wedi’u lleoli yn Sir Gaerfyrddin).

Cawsom daith o amgylch y cyfleusterau a siarad â bydwraig am yr heriau y mae'n eu hwynebu yn ei swydd bob dydd. Roeddent yn amlwg yn ddiolchgar iawn am y ganolfan, er eu bod yn dal yn cael trafferth cael y cyffuriau angenrheidiol.

Yna aethom heibio i **Salem**, sef datblygiad unigol sy'n gartref i ganolfan iechyd, ysgol a choleg bydwragedd. Mae hefyd yn bartner yn y rhaglen plannu coed ac, yn ogystal â chael taith o amgylch y safle, cefais y fraint o blannu coeden mango ar y safle. Ar ôl ein taith, cawsom wahoddiad gan Gyfarwyddwyr y rhaglen i gael te, cacen a samosas gyda nhw ac i drafod pwysigrwydd brwydro yn erbyn newid yn yr hinsawdd. Clywsom am eu cynlluniau ar gyfer y dyfodol, a phwysigrwydd canolog y berthynas rhwng Cymru ac Uganda. Roedd yn sgwrs yn agoriad llygad ac yn ddiddorol iawn.

Gyda'r nos, roedd Cymru dros Affrica wedi trefnu pryd o fwyd anffurfiol gyda rhai o'r partneriaid yn ein gwesty, a chawsom gyfle i gymdeithasu a rhannu straeon am ein gwahanol wledydd. Cawsom gwmni Sophie Weeks a Marga Quince sy’n cymryd rhan yn y [**Rhaglen Cyfleoedd Dysgu Rhyngwladol**](https://gov.wales/international-learning-opportunities-programme-html) .



Ar 25 Medi, cawsom gyfle i ymweld â dwy ysgol a chymryd rhan mewn gwasanaeth yn un ohonynt. Bu’r plant yn canu ac yn dawnsio i ni, ac roeddwn innau wrth fy modd yn eu dysgu i ddweud “Bore da”.

Ar ôl yr ymweliad, fe wnaethon ni ymuno ag aelodau o [**Grŵp Merched Sunu**](https://sizeofwales.org.uk/international-womens-day-2018-with-the-suunu-womens-group-in-uganda/)**,** a gwelsom eu prosiect cadw gwenyn, cyn gwylio’r merched yn perfformio drama i ni. Dyma oedd uchafbwynt taith a oedd yn ysbrydoledig iawn mewn sawl ffordd. Roedd y merched yno yn anhygoel o gynnes a chroesawgar ac yn awyddus i glywed straeon am Gymru, ac i ddangos eu prosiectau i ni. Fe wnaethant i mi deimlo bod byd arall yn bosibl. Tra oeddem ni yng nghwmni’r merched, daeth Ambiwlans Beic Modur heibio, a deallaf i'r beiciau gael eu prynu gyda grant DfiD, a bod y gwirfoddolwyr yn cael eu hyfforddi gan PONT.





Roedd yr ymweliad deuddydd yn addysgiadol, yn werthfawr a gallaf ddweud i mi fwfynhau pob eiliad. Roedd yn fraint aruthrol imi gymryd rhan yn yr ymweliad a gweld â’m llygad fy hun y gwaith gwych y mae Cymru dros Affrica, PONT a Maint Cymru yn ei wneud yn yr ardal.

Gobeithio y caf gyfle yn y dyfodol i ymweld â'r prosiectau eto, yn enwedig Grŵp Menywod Sunu, a gafodd argraff fawr arnaf. Rwy’n ddiolchgar iawn fy mod wedi cael y profiad rhyfeddol hwn.

**Cynhadledd Seneddol y Gymanwlad 2019, Rhif 64 Uganda: Rhaglen Fras**

**Prif thema’r gynhadledd: ‘Gallu Seneddau i Addasu, Ymgysylltu a Datblygu mewn Cymanwlad sy’n Newid yn Gyflym’**

**(DIWRNOD 1) DYDD SUL 22 Medi 2019**  
 *Pwyllgor Llywio Seneddwragedd y Gymanwlad (CWP), Aelodau'r Pwyllgor Cydlynu, Aelodau'r Pwyllgor Gweithredol, Cynrychiolwyr Cynhadledd Canghennau Bach, Cynrychiolwyr Cynhadledd CWP a Chynghorwyr a / neu Ysgrifenyddion Rhanbarthol yn cyrraedd*.   
  
**(DYDD 2) DYDD LLUN 23 Medi 2019**  *Aelodau Pwyllgor Gweithredol y Gymdeithas yn cyrraedd.*

|  |  |  |  |
| --- | --- | --- | --- |
| 08:00 – 10:00: **Cyfarfod Ysgrifenyddion Rhanbarthol y Gymdeithas** | | | |
| 09:00 – 13:00: **Cyfarfod Pwyllgor Llywio Seneddwragedd y Gymanwlad (CWP)** | | 09:00 – 13:00: **Cyfarfod Pwyllgor Llywio Canghennau Bach Cymdeithas Seneddol y Gymanwlad** | |
| **14:00 – 17:30: 6ed Cynhadledd Seneddwragedd y Gymanwlad (CWP)** - *Thema Cynhadledd CWP: CWP yn 30 oed: Cyflawniadau a busnes anorffenedig - Edrych ymlaen at y 30 mlynedd nesaf.*  *Sesiwn gyntaf y Gynhadledd: Pwysigrwydd mentora seneddwyr newydd.*  *Ail sesiwn y Gynhadledd: Hyrwyddo Menywod i Swyddi Arweinyddiaeth a Phortffolios lefel uwch*.  *I weld papurau data’r gweithdai* [*cliciwch yma*](http://www.cpahq.org/cpahq/Main/Annual_Conference/Uganda_2019/64th_CPC_Workshops_Data_Papers.aspx)*.* | 14:00 - 17:30: **Cynhadledd Canghennau Bach y Gymdeithas, rhif 37** - *Thema'r Gynhadledd: Gallu Seneddau i Addasu, Ymgysylltu a Datblygu mewn Cymanwlad sy’n Newid yn Gyflym*  o  *Gweithdy cyntaf Canghennau Bach y Gymdeithas: Panel sgwrsio: Sut mae gwledydd y Gymanwlad (Canghennau Bach y Gymdeithas yn benodol), sydd i’w gweld yn seilio eu gweithdrefnau a'u harferion seneddol ar fodel San Steffan, yn gweithredu mesurau sy'n ddiwylliannol briodol gan gynnwys cynllun eu sefydliadau?*  o  *Ail weithdy Canghennau Bach y Gymdeithas:* Sgwrs ar ffurf TED - Arloesi yn y Senedd: Effeithiau posibl 'Brexit' y Deyrnas Unedig ar Ganghennau Bach y Gymdeithas  *I weld papurau data’r gweithdai* [*cliciwch yma*](http://www.cpahq.org/cpahq/Main/Annual_Conference/Uganda_2019/64th_CPC_Workshops_Data_Papers.aspx)*.* | | 14:00 – 17:30: **Gweithgor Adolygu Systemau Llywodraethu** |
| 16:00 – 18:30: **Cyfarfod Pwyllgor Cydlynu’r Gymdeithas** ac yna cyfarfod yr Is-bwyllgor Archwilio a Chyfarfod Gweithgor Safle Pencadlys y Gymdeithas. | | | |

**(DIWRNOD 3) DYDD MAWRTH 24 Medi 2019**

*Yr holl gynrychiolwyr, y sylwedyddion a’r rhai sy’n dod yn gwmni iddynt, a Chymdeithas Clercod-wrth-y-Bwrdd a chyfranogwyr eraill.*

|  |  |  |
| --- | --- | --- |
| 09:00 – 17:30: **Cyfarfod prif Bwyllgor Gweithredol Cymdeithas Seneddol y Gymanwlad** (gan gynnwys yr Is-bwyllgor Cyllid a Chynllunio a’r Is-bwyllgor Adolygu) | 09:00 - 17:30: **6ed Cynhadledd Seneddwragedd y Gymanwlad (CWP) (parhad)** gan gynnwys **Cyfarfod Busnes Seneddwragedd y Gymanwlad (CWP) ac Ethol Cadeirydd CWP**.  *o  Trydedd sesiwn y Gynhadledd: Grymuso Merched fel Deddfwyr Effeithiol yn yr 21ain ganrif*.  *o  Pedwaredd sesiwn y Gynhadledd: Brwydro yn erbyn Bwlio ac Aflonyddu mewn Seneddau.*  *I weld papurau data’r gweithdai* [*cliciwch yma*](http://www.cpahq.org/cpahq/Main/Annual_Conference/Uganda_2019/64th_CPC_Workshops_Data_Papers.aspx)*.* | 09:00 - 17:30:  **Cynhadledd Canghennau Bach y Gymdeithas, rhif 37 (parhad)** gan gynnwys **Cyfarfod Busnes Canghennau Bach y Gymdeithas ac Ethol Cadeirydd Canghennau Bach y Gymdeithas**.  o  *Trydydd Gweithdy Canghennau Bach y Gymdeithas:* Sesiynau mentora: Pa ddatblygiad a hyfforddiant proffesiynol sy'n ofynnol i ddatblygu Seneddwyr talentog ac effeithiol?  o  *Pedwerydd Gweithdy Canghennau Bach y Gymdeithas:* Sesiwn Gweithdy: Y newid yn yr hinsawdd a'r effeithiau posibl ar economïau a datblygiad Canghennau Bach y Gymdeithas  I weld papurau data’r gweithdai  [cliciwch yma.](http://www.cpahq.org/cpahq/Main/Annual_Conference/Uganda_2019/64th_CPC_Workshops_Data_Papers.aspx) |
| 19:30: Cinio gyda’r hwyr i Aelodau’r Pwyllgor Gweithredol, Pwyllgor Llywio’r Canghennau Bach a’r cynrychiolwyr yn y gynhadledd, Pwyllgor Llywio CWP a chynrychiolwyr y gynhadledd ac Ysgrifenyddion Rhanbarthol y Gymdeithas. | | |

**(DIWRNOD 4) DYDD MERCHER 25 Medi 2019**   
• 09:00 – 17:30: **Cyfarfod o brif Bwyllgor Gweithredol y Gymdeithas** (parhad)  
• *Taith ddewisol ar gyfer yr holl gynrychiolwyr eraill.*  
 **(DIWRNOD 5) DYDD IAU 26 Medi 2019**

*Agoriad Swyddogol Cynhadledd Seneddol y Gymanwlad, rhif 64.*

|  |  |  |
| --- | --- | --- |
| 10:00 – 12:30: **Agoriad Swyddogol Cynhadledd Seneddol y Gymanwlad, rhif 64.** | | |
| 14:00 – 15:00: Sesiwn wybodaeth ar gyfer cynrychiolwyr, sylwedyddion ac ysgrifenyddion ac yna sesiwn ar gyfer cymedrolwyr gweithdai, arweinwyr y trafodaethau, rapporteurs ac ysgrifenyddion y sesiynau. Bydd sesiwn wybodaeth hefyd ynghylch ethol y Trysorydd ac i bartneriaid sydd wedi'u hachredu i'r gynhadledd. | | |
| 15:30 – 18:00: **Gweithdy A**: *Panel sgwrsio ar y newid yn yr hinsawdd: Cyflawniadau, Heriau ac Effeithlonrwydd Ymyriadau Seneddol* | 15:30 – 18:00: **Gweithdy B**: Sgwrs ar ffurf TED - *Arloesi yn y Senedd: effaith gwyddoniaeth a thechnoleg ar y modd y mae seneddau’n gweithio heddiw*.    *I weld papurau data’r gweithdai* [*cliciwch yma*](http://www.cpahq.org/cpahq/Main/Annual_Conference/Uganda_2019/64th_CPC_Workshops_Data_Papers.aspx)*.* | 15:30 – 18:00: **Cyfarfod Cymdeithas y Clercod wrth y Bwrdd** (SOCATT) |
| 18:30 – 19:30: Derbyniad Ysgrifennydd Cyffredinol y Gymdeithas ar gyfer Clercod, Ysgrifenyddion Dirprwyaethau a'u priod / partneriaid a'r Swyddogion cysylltiedig (*drwy wahoddiad yn unig*). | | |
| 20:00 – 22:00: Cinio gyda’r nos i’r holl gynrychiolwyr, dan ofal Dirprwy Lefarydd Senedd Uganda. | | |

**(DIWRNOD 6) DYDD GWENER 27 Medi 2019**

|  |  |  |  |  |  |
| --- | --- | --- | --- | --- | --- |
|  | | |  | | |
| 09:30 – 13:00: **Gweithdy C:** Sesiwn fentora – *Sut y gall seneddau ei gwneud yn haws i bobl ag anableddau fod yn etholwyr, yn ymgeiswyr ac yn ddeddfwyr.* | 09:30 – 13:00: **Gweithdy D:** Bord Gron Ieuenctid - *Strategaethau i ymdrin â Diweithdra ymhlith Pobl Ifanc (Pwnc Cysylltiedig ag Ieuenctid).*    *I weld papurau data’r gweithdai* [*cliciwch yma*](http://www.cpahq.org/cpahq/Main/Annual_Conference/Uganda_2019/64th_CPC_Workshops_Data_Papers.aspx)*.* | | 09:30 – 13:00: **Gweithdy E:** Panel sgwrsio - *Brwydro yn erbyn trefoli cyflym a dirywiad gwledig - Her i'r Gymanwlad.* | | 09:30 – 13:00: **Cyfarfod Cymdeithas y Clercod wrth y Bwrdd** (SOCATT) (parhad) |
| 14:30 – 17:00: **Gweithdy F**:Sgwrs ar ffurf TED *- Arloesi yn y Senedd - Effeithiau posibl Brexit y Deyrnas Unedig ar Ganghennau Bach**(Pwnc Canghennau Bach).* | 14:30 – 17:00: **Gweithdy G**:Sesiwn Fentora - *Meithrin Diwylliant o Barch, Tegwch ac Urddas: Nid oes lle i Aflonyddu Rhywiol mewn deddfwrfeydd (Pwnc Rhywedd).*  *I weld papurau data’r gweithdai* [*cliciwch yma*](http://www.cpahq.org/cpahq/Main/Annual_Conference/Uganda_2019/64th_CPC_Workshops_Data_Papers.aspx)*.* | | 14:30 – 17:00: **Gweithdy H:**  Gweithdy - *Rôl y Senedd yn yr athrawiaeth Gwahanu Pwerau; Gwella Tryloywder ac Atebolrwydd.* | | 14:30 – 17:00: **Cyfarfod Cymdeithas y Clercod wrth y Bwrdd** (SOCATT) (parhad) |
| 18:00 – 20:00: **Darlith Seneddol y Gymanwlad:** *Pwnc: Cynnal Sefydlogrwydd, Esblygiad, Dynameg a Heriau Terfysgaeth yn Nwyrain Affrica*. *Yr holl gynrychiolwyr.* | | 18:00 – 20:00: Cinio gyda’r nos dan ofal Pennaeth Gwladwriaeth ar gyfer y Siaradwyr, Penaethiaid y Dirprwyaethau ac Aelodau’r Pwyllgor Gweithredol. | | 18:00 – 21:00: Cinio gyda’r nos SOCATT dan ofal Ysgrifennydd Cangen Uganda o’r Gymdeithas (*drwy wahoddiad yn unig*). | |

**(DIWRNOD 7) DYDYD SADWRN 28 Medi 2019**

|  |  |
| --- | --- |
| 09:30 – 12:30: **Gweithdy I:** Gweithdy - *Craffu ar ôl y broses ddeddfu - agwedd ar swyddogaeth oruchwylio'r Senedd. Sut mae hyn yn digwydd mewn systemau gwleidyddol gwahanol?*  *I weld papurau data’r gweithdai* [*cliciwch yma*](http://www.cpahq.org/cpahq/Main/Annual_Conference/Uganda_2019/64th_CPC_Workshops_Data_Papers.aspx)*.* | 09:30 – 12:30: **Gweithdy J:** Panel sgwrsio: *Sut y defnyddiwyd Meincnodau Diweddaraf y Gymdeithas ar gyfer Deddfwrfeydd Democrataidd i gryfhau gallu Deddfwrfeydd y Gymdeithas*. |
| 14:00 – 16:30: **Cynulliad Cyffredinol Cymdeithas Seneddol y Gymanwlad, rhif 64** *Yr holl gynrychiolwyr* | |
| 17:00 – 18:00: Cyfarfod Pwyllgor Gweithredol newydd ac ethol Is-gadeirydd y Gymdeithas. | |
| 18:30: Gala ddiwylliannol. *Yr holl gynrychiolwyr* | |

**Datganiad i gloi’r Gynhadledd**   
  
Mae’r **Datganiad i gloi Cynhadledd Seneddol y Gymanwlad rhif 64 yn cynnwys:**

• prif ganlyniadau'r gynhadledd,  
• crynodeb o'r trafodaethau gweithdai, a’r  
• argymhellion a gafodd naill ai'n cael eu cymeradwyo neu eu nodi gan yr Aelodau a oedd yn bresennol. 

A gellir ei lawrlwytho drwy [**glicio yma**](http://www.cpahq.org/cpahq/cpadocs/64th%20CPC%20Conference%20Concluding%20Statement%20Uganda%20September%202019.pdf)  
 **Mae lluniau o ddigwyddiadau Cynhadledd rhif 64 i’w gweld os ewch i:** [**www.cpahq.org/cpahq/flickr**](http://www.cpahq.org/cpahq/flickr)



**Diolchiadau**

Hoffai Cangen Cymru o Gymdeithas Seneddol y Gymanwlad ddiolch i'r canlynol:

Cangen Uganda o Gymdeithas Seneddol y Gymanwlad   
Ysgrifenyddiaeth Pencadlys Cymdeithas Seneddol y Gymanwlad

Jon Townley, Pennaeth Rhaglen Cymru dros Affrica  
Y Gymuned ym Mbale, Uganda.

